Pierre Korkie weer gesien | Maroela Media
Pierre Korkie weer gesien
Pierre Korkie en sy gesin. Foto: Gift of the Givers / Twitter
Pierre Korkie, die onderwyser van Bloemfontein wat in Jemen deur Al-Kaïda-militante gyselaar gehou word, is glo vir 'n derde keer lewend gesien.
"Ons het bevestiging van stamleiers ontvang dat Pierre te midde van voortdurende spanning tussen die weermag en Al-Kaïda gesien is," het Imtiaz Sooliman, hoof van die Gift of the Givers, Dinsdag in 'n verklaring gesê. "Hy is Maandag tussen Mareb en die Shabwa-provinsie opgemerk."
Sooliman sê Korkie was saam met 'n Britse-gyselaar. "Die stand van sy gesondheid bly steeds onbekend," het hy gesê.
Korkie is in April vir die eerste keer ná 'n lang stilte saam met 'n ontwikkelingswerker vir die Verenigde Nasies van Sierra Leone, wat ook verlede jaar ontvoer is, opgemerk. Hulle is van die Abyan-provinsie, Al-Kaïda se vesting, na die Albaydah-provinsie geskuif. Korkie is weer op 28 Mei tussen Albaydah en die Marib gesien.
Korkie is al langer as 'n jaar in aanhouding nadat hy en sy vrou op 27 Mei 2013 in Taiz ontvoer is. Yolande is op 10 Januarie vrygelaat nadat die Gift of the Givers haar vrylating onderhandel het.